钦定古今图书集成/方舆汇编/职方典/第1071卷 > 汀州府星野考 府志
## 钦定古今图书集成/方舆汇编/职方典/第1071卷 > 汀州府星野考 府志

府总

《周官》：“保章氏以星土辨九州之地，所封封域，皆有分星，以观妖祥。” 汀州，其域为扬州，其次为星纪，其宿为牛、女，其辰为丑。按《周礼》郑注云：“星纪，吴越也。” 皇甫谧云：“星纪之次，于律黄锺，吴越分野。” 《尔雅》云：“星纪，斗牵牛也。” 郭璞注云：“斗、牵牛者，日月五星之所始终，故谓之星纪。” 以上释星纪，为越之分星。《春秋元命包》云：“牵牛流为扬州，分为越国。” 《史记·天官书》《前汉·天文志》皆云：“牵牛、婺女、扬州。” 《正义》曰：“婺女即须女，天少府也。” 又曰：“牵牛、须女，皆为星纪，越之分野。” 《汉·地理志》云：“粤地，牵牛，婺女分野。” 刘向曰：“吴越属斗牛、女分。” 《郡国志》、晋、《隋元志》皆云：“吴越其辰在丑也。” 《释牛》：女为扬州之宿，至其分度，又往往不同。黄帝起斗十一度，至女七度为星纪。费直：起斗十度，至女五度为星纪。蔡邕《月令章句》：起斗六度，至须女二度为星纪。皇甫谧：起斗一度，至女七度，为星纪。《唐志》：初斗九度，馀千四十二，杪十二大，中斗二十四度，一千四百八半，终女四度，为星纪。《元志》：起斗四度三十六分六十六杪外，入星纪之次。又魏太史令陈卓云：“吴越州郡，九江入斗十一度。庐江入斗六度。豫章入斗十度。丹阳入斗十六度。会稽入牛一度。临淮入女四度。广陵入牛八度。泗水入女一度。六安入女六度。闽故为会稽属，其直牛一度无疑。” 《释分度》唐一行以天下山河之象，存乎两戒。《北戒》自三危至朝鲜，是谓北纪胡门，以限戎狄。《南戒》自岷嶓至东瓯闽中，是谓南纪，越门以限蛮夷。自南河下流，涉江淮，为吴越。自江源循岭徼南，东及南海，为蛮越。星纪当云汉下流，百川归焉。故其分野，自南河下，穷南纪之曲，东南负海，为星纪；南斗当淮海间，为吴分。牵牛去南河寖远自豫章迄会稽，南逾岭徼，为越分。苏轼祖其说，作《山河两戒图》。我朝